पूछताछ के दौरान अचानक रोने लगती है; IQ और एटीट्यूड टेस्ट हो सकते हैं
Pakistan Seema Haider Case Update; क्या सीमा प्यार में पाकिस्तान से नोएडा आई? यह गुत्थी सुलझने के बजाय और उलझती जा रही है। वजह ये है कि हर सवाल का सटीक जवाब और कॉन्फिडेंस
क्या सीमा प्यार में पाकिस्तान से नोएडा आई? यह गुत्थी सुलझने के बजाय और उलझती जा रही है। वजह ये है कि हर सवाल का सटीक जवाब और कॉन्फिडेंस। सीमा ने 18 घंटे की पूछताछ में इस तरह से बेबाकी से जवाब दिया, जैसे उसे किसी ने ट्रेंड किया हो। एजेंसियों को शक है कि सीमा के भारत आने का मकसद कुछ और ही है।
यही नहीं, इंटेरोगेशन के दौरान सीमा जिस कॉन्फिडेंस से जवाब दे रही थी, उसे देखकर लगता है कि वह अब भी काफी कुछ छिपा रही है। इसलिए अब जांच एजेंसियां सीमा का साइकोलॉजिकल टेस्ट करवा सकती हैं। इसे लेकर एजेंसियों के बीच मंथन चल रहा है। एजेंसियां IQ, Attitude और साइकोलॉजिकल टेस्ट से सीमा के दिमाग को जांचेंगी। साथ ही सेक्सोलॉजिकल टेस्ट भी कराया जा सकता है। माना जा रहा है कि एजेंसियां टेस्ट की इजाजत के लिए जल्द ही कोर्ट जाएंगी।
सूत्रों के मुताबिक, पूछताछ के दौरान अफसरों ने देखा कि सवालों से बचने के लिए सीमा अचानक रोने लगती है और फिर थोड़ी देर बाद ही मुस्कराकर जवाब देने लगती है। सचिन से सवालों पर यह कहती रही कि उसकी कोई गलती नहीं है, जो भी सवाल हैं, सचिन से पूछे जाएं। सबसे ज्यादा शक इस बात पर पैदा हो रहा है कि सीमा ने अभी तक किसी भी सवाल पर आपा नहीं खोया।
अक्सर देखा जाता है कि एजेंसियां जब भी अपनी तरह से पूछताछ करती हैं तो सामने वाले के पसीने छूट जाते हैं। इसके अलावा 18 घंटे की पूछताछ के 2 दिन बाद सीमा ने फिर से मीडिया में इंटरव्यू दिया। उसने उन लोगों को झूठा करार दिया, जिन्होंने सीमा के झूठ को प्रमाणित किया। इसमें बस सर्विस एजेंसी, नेपाल के होटल मालिक और पशुपति नाथ मंदिर का बयान शामिल है। फिलहाल, सीमा और सचिन दोनों ही बीमार हैं, जिनका इलाज रबुपुरा (ग्रेटर नोएडा) के डॉक्टर कर रहे हैं।
बेबाकी से जवाब देना जांच एजेंसियों को खटक रहा
सूत्रों के मुताबिक, जांच एजेंसियों को लगता है कि कहीं न कहीं कोई है, जिसने सीमा को ट्रेंड किया है। सीमा का भारत आना, 50 दिन तक यहां रहना, फर्जी आधार कार्ड बनवाना, पकड़े जाना और बेल होना। पहले पुलिस फिर तमाम जांच एजेंसियों की पूछताछ में बेबाक जवाब और मीडिया से बातचीत के दौरान कहीं अटकना नहीं। सिर्फ रटी-रटाई बातें ही बताना। ये जानना काफी अहम है कि सीमा का आई क्यू लेवल कितना स्ट्रॉन्ग है।
सीमा की ये बातें कितनी सच्ची?
क्या होता है साइकोलॉजिकल टेस्ट, इसे समझें...
मनोवैज्ञानिक (साइकोलॉजिकल) टेस्ट एक ऐसी प्रक्रिया है, इसमें कई मनोवैज्ञानिक टेस्ट किए जाते हैं। इन टेस्टों की मदद से किसी व्यक्ति के व्यवहार, व्यक्तित्व और उसकी कार्य क्षमताओं का अंदाजा लगाया जाता है।
इसमें सीमा का आईक्यू टेस्ट, एटीट्यूड टेस्ट, इंटरेस्ट टेस्ट, एप्टीट्यूड टेस्ट, न्यूरोसाइकोलॉजिकल टेस्ट, पर्सनैलिटी टेस्ट, सेक्सोलॉजिकल टेस्ट शामिल हैं।
क्या है सेक्सोलॉजिकल टेस्ट (Sexological test)?
सेक्सोलॉजिकल टेस्ट आमतौर पर ह्यूमन सेक्सोलॉजी बिहेवियर के लिए किया जाता है। इसमें किसी व्यक्ति का सेक्शुअल इंटरेस्ट और बिहेवियर शामिल है। इस टेस्ट के जरिए किसी भी व्यक्ति की सोशियोलॉजी और क्रिमिनोलॉजी समझने की कोशिश की जाती है। साथ ही उसके रिलेशनशिप, प्रजनन (बच्चे पैदा करने की स्थिति) के बारे में जानकारी जुटाई जाती है।
सीमा हैदर से जुड़ी एक और खबर पढ़िए...
IB ने SSB से पूछा– कैसे बॉर्डर क्रॉस हुई सीमा
पबजी वाले दोस्त सचिन के प्यार में पाकिस्तान से भारत आई सीमा गुलाम हैदर के मामले में गृह मंत्रालय के अधीन काम करने वाली इंटेलिजेंस ब्यूरो (IB) ने सशस्त्र सीमा बल (SSB) से रिपोर्ट मांगी। दरअसल, सीमा बिहार के सीतामढ़ी बॉर्डर को क्रॉस करके नेपाल से भारत आई थी। इस बॉर्डर की सुरक्षा में SSB तैनात है। (पूरी खबर पढ़ें)